Hemserekîya Konseya Rayberdişî ya KCKyî derheqê Konferansê Lozanî û kombîyayîşê Brukselî de eşkerayîye daye. Eşkerayîye wina ya:
''Serrgêra 100. ya Peymana Lozanî de KNKyî kombîyayîşêko girîng kerd. Xeylêk temsîlkarê rêxistinanê kurdan, roşnvîr, sîyasetmedar, dostê kurdan ûsn tewrê konferansî bîyî. Ma seserra Peymana Lozanî de konferansê winayênî zaf manadar û ercîyayeyî vînenê. Peymana Lozanî Kurdîstan parçe kerdbi û kurdî çin hesibnabî. Dewletanê kolonyalîstan bi na peymane qirkerdişê vera kurdan dabî destpêkerdene. Êyê ke morê înan binê peymane de est ê, seba heq û edaletî ney seba menfaetanê xo yê sîyasî û ekonomîkan têgêrenê.
Seke Konferansê Lozanî de amebi îfadekerdene ke Peymana Lozanî teyna bi yewîya şarê kurdî eşkena werte ra bêra wedaritene. Ma sey têgêrayîşî 50 serrî yo seba ney xîret kenê. Rayber Apoyî zî tim seba yewîya kurdan xîret kerd. Seba ke Konferansê Lozanî zî seba yewîya kurdan veng da ma nê tewirî zaf raşt û girîngî vînenê. Ma pêro babetanê netîcenameyê konferansî girîng vînenê û paştî danê ci. Seba caardişê nê babetan ma do xîret bikerê.
Hetê bînî ra ma wazenê dîyar bikerê ke nê konferansî de nîqaşê serê azadîya Rayber Apoyî û netîcename de parekerdişê ney zaf manadar o. Rayber Apoyî seba azadîya şarê kurdî xizmetê pîlî kerdî. Komployo Mîyanneteweyî û tecrîdê Îmraliyî zî dewamê Peymana Lozanî û vera azadîya şarê ma yenê kerdene. Konferansêkê winayênî de wayîrvejîyayîşê Rayber Apoyî manadar û tewirêko esîl o.Ma pêro beşdaranê nê konferansî selam kenê û hûrmetê xo pêşkêşê înan kenê.
Sendîkayanê karkeran ê Ewropa yê Brukselî zî seba şermezarkerdişê tecrîdî kombîyayîşêk serûber kerd. No kombîyayîş nimûneyê wayîrvejîyayîşê Rayber Apoyî yê esîlî yê. Ma pêro beşdaranê nê kombîyayîşî bi rêzî selam kenê. Rayber Apoyî teyna seba kurdan ney seba pêro bindest, kedkar û merdimatîye têkoşîn kerd. Ey ferasetê sosyalîzmî yê vera modernîteya kapîtalîste aferna. Ma tewirê dostanê ma yê Brukselî manadar vînenê û pabeyê ci yê ke no tewir heta şiknayîşê tecrîdî do dewam bikero. Ma venga pêro şarê kurdî û dostanê kurdan danê ke têkoşînê vera tecrîdî xurtêr bikerê û heta netîce bigêrê dewam bikerê.''
